CELEX: 32021D0098
Language: bg
Date: 2021-01-28 00:00:00
Title: Решение за изпълнение (ЕС) 2021/98 на Комисията от 28 януари 2021 година за неодобряване на есбиотрин като съществуващо активно вещество за употреба в биоциди от продуктов тип 18 (текст от значение за ЕИП)

29.1.2021   
               
               
                  BG
               
               
                  Официален вестник на Европейския съюз
               
               
                  L 31/214
               
            
         РЕШЕНИЕ ЗА ИЗПЪЛНЕНИЕ (ЕС) 2021/98 НА КОМИСИЯТА
         от 28 януари 2021 година
         за неодобряване на есбиотрин като съществуващо активно вещество за употреба в биоциди от продуктов тип 18
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 89, параграф 1, трета алинея от него,
         като има предвид, че:
         
                     (1)
                  
                  
                     С Делегиран регламент (ЕС) № 1062/2014 на Комисията (2) е установен списък на съществуващи активни вещества, които следва да бъдат оценени с оглед на евентуалното им одобряване за използване в биоциди. Този списък включва есбиотрин (ЕО №: не е наличен; CAS № 260359-57-7).
                  
               
                     (2)
                  
                  
                     Есбиотрин бе оценен за употреба в биоциди от продуктов тип 18 — инсектициди, акарициди и продукти за контрол на други антроподи, описани в приложение V към Регламент (ЕС) № 528/2012.
                  
               
                     (3)
                  
                  
                     За държава членка докладчик беше определена Германия и на 11 януари 2017 г. нейният оценяващият компетентен орган представи на Европейската агенция по химикали („Агенцията“) доклада за оценка заедно със своите заключения.
                  
               
                     (4)
                  
                  
                     На 16 юни 2020 г. Комитетът по биоцидите прие становището (3) на Агенцията в съответствие с член 7, параграф 2 от Делегиран регламент (ЕС) № 1062/2014, като взе предвид заключенията на оценяващия компетентен орган.
                  
               
                     (5)
                  
                  
                     Съгласно посоченото становище не може да се очаква биоцидите от продуктов тип 18, съдържащи есбиотрин, да отговарят на критериите, определени в член 19, параграф 1, буква б) от Регламент (ЕС) № 528/2012, тъй като при оценката на риска за здравето на хората беше установено наличие на неприемливи рискове.
                  
               
                     (6)
                  
                  
                     Като се има предвид становището на Агенцията, Комисията счита че не е целесъобразно веществото есбиотрин да бъде одобрено за употреба в биоциди от продуктов тип 18.
                  
               
                     (7)
                  
                  
                     Мерките, предвидени в настоящото решение, са в съответствие със становището на Постоянния комитет по биоцидите,
                  
               ПРИЕ НАСТОЯЩОТО РЕШЕНИЕ:
         
            Член 1
            Есбиотрин (EО №: не е наличен, CAS № 260359-57-7) не се одобрява като активно вещество за употреба в биоциди от продуктов тип 18.
         
         
            Член 2
            Настоящото решение влиза в сила на двадесетия ден след деня на публикуването му в Официален вестник на Европейския съюз.
            
         
         
            Съставено в Брюксел на 28 януари 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 167, 27.6.2012 г., стр. 1.
         
            (2)  Делегиран регламент (ЕС) № 1062/2014 на Комисията от 4 август 2014 г. относно работната програма за системно проучване на всички съществуващи активни вещества, съдържащи се в биоциди, посочени в Регламент (ЕС) № 528/2012 на Европейския парламент и на Съвета (ОВ L 294, 10.10.2014 г., стр. 1).
         
            (3)  Становище на Комитета по биоцидите относно заявлението за одобряване на активното вещество: есбиотрин, продуктов тип: 18, ECHA/BPC/260/2020, прието на 16 юни 2020 г.